كربت الفركة ووادعت عباس 2013
من كربت الفركة ووادعت عباس
قصيدة للشاعر ايهاب المالكي بعنوان من كربت الفركة ووادعت عباس
من كربت الفركه او وادعت عباس
كلب ام البنين تالم هوايه
كلتله ابو فاضل يمه ما اوصيك
باجر كون للطف داكلك فايه
اريدك مثل ابوك تدك رجل بالكاع
وتسوي الافعال المامسويه
اذا شافك حسين يشوف وجه حسين
كون تصير اساس بصنع المرايه
وخل عينك لزينب ذمتك للموت
لاواحد يمسهه وتسمع حجايه
عينك تطفى لا غير النهار يصير
اذا تنكث النور ال بالمصلايه
لا تتركهه لاحاشاك الله يكول
من المؤمنين رجال صدقو ماعاهدو الله عليه
هيجي الله يكول بمحكم الايه
هاي يمه شكلت تترك من على الماي؟
ها تترك جفوفك عالمسنايه
اي كَلي علي سلميلي عالعباس
كليله الرجال تبين بهايه
احفر بالصبر عين بغمك تاريخ
الى ان منهه يطلع مجرى مشايه
اذا رادت تطيح جفوفك اني انخاك
خليني على بالك عزتي بهايه
اريد اوكف بيثرب باجر ام عباس
امي الماتردد واختلف رايه
امي المارجع لكن رجع طاري
امي اليفتر الطف لو مشى فيايه
اريدك عالنهر وحدك طايح كون
بس كون المواقف يمك هوايه
يم العلكمي تذكرني من لوليت
من توكف كباله وتصفن بمايه
اذا يم النهر تسمع تلاطم روج
كون الزهره سوت بالسمه قرايه
اعطش كون احس رخصت سوك الماي
ماتبقاله قيمه الماله شرايه
شكبرهه من اوكف بيوم القيامه بزود
من تحشر الناس وتوصل الغاية
يجي حسين وبديه شايل طفل مذبوح
يسال يا الهي بياذنب هايه
وتجي لهفة سكينه ويركض الجود
جود وبي مجلبه سهام رمايه
ويجي مفرع التل من التراب البي
ومن بعيد زينب تجي مغشايه
وينادي الملاك افسح مجال الان
فليدخل الان الشايل الراية
وتجي فاطمة الزهره تكلي ماجازيج
اكللهه على بختج ماموصايه